ΔΕΛΤΙΟ ΤΥΠΟΥ - 20/05/2003
ΣΥΝΕΔΡΙΟ ΣΤΟ ΣΑΛΕΡΝΟ 15 και 16 Μαΐου 2003 (ΙΤΑΛΙΑ – Περιοχή Καμπανίας) 
ΘΕΜΑ: Η Κοινωνία  της Πληροφορίας ως εργαλείο περιφερειακής ανάπτυξης: ανταλλαγή καλών πρακτικών σε Ευρωπαϊκό επίπεδο.

Διοργάνωση: Περιφέρεια Καμπανίας και Γενική Διεύθυνση Περιφερειακής Πολιτικής, Ευρωπαϊκή Επιτροπή

Το συνέδριο αυτό στο Σαλέρνο της Ιταλίας αποτέλεσε μια σημαντική συνάντηση εκπροσώπων από την Ιταλία, τη Γαλλία και την Ελλάδα  για την ανταλλαγή εμπειριών από τον σχεδιασμό και την υλοποίηση στρατηγικών και παρεμβάσεων για την ανάπτυξη της Κοινωνίας της Πληροφορίας στις περιφέρειες της Νότιας Ευρώπης και στις τρεις χώρες γενικότερα. 
Στο Συνέδριο μίλησαν στελέχη της Γενικής Διεύθυνσης Περιφερειακής Πολιτικής, όπως ο επικεφαλής  της Μονάδας για την Ελλάδα  Robert Shotton, και από την Γενική Διεύθυνση για την Κοινωνία της Πληροφορίας Pedro de Sampaio Nuñes. Από την ιταλική πλευρά μίλησε ο  Υπουργός Καινοτομίας και Έρευνας Lucio Stanca, ο πρόεδρος της Περιφέρειας της Καμπανίας  Antonio Bassolino, και από την Ελλάδα ο Ειδικός Γραμματέας για την Κοινωνία της Πληροφορίας κ. Γιάννης Καλογήρου.

Στις θεματικές συναντήσεις του Συνεδρίου παρουσιάστηκαν επιτυχημένα παραδείγματα δράσεων της κοινωνίας της Πληροφορίας και από τις τρεις χώρες στις ακόλουθες περιοχές: Ηλεκτρονική διακυβέρνηση, οικονομική ανάπτυξη και εκπαίδευση και επαγγελματική κατάρτιση. Από τη χώρα μας παρουσιάστηκαν έργα από διάφορες Περιφέρειες, μεταξύ ων οποίων και 4 από τα καλύτερα Ελληνικά παραδείγματα σχετικών δράσεων της Κοινωνίας της Πληροφορίας. Και συγκεκριμένα:  α) το TAXISnet, β) η εξοικείωση των πολύ μικρών επιχειρήσεων με το Διαδίκτυο (προγράμματα «Δικτυωθείτε» και «Εκπαιδευθείτε για να Δικτυωθείτε», γ) τα Κέντρα Εξυπηρέτησης Πολιτών, και δ) τα Σχολικά Δίκτυα, τα οποία προσέλκυσαν το ενδιαφέρον και απέσπασαν τις θετικές κριτικές των συμμετεχόντων.

Ο ειδικός Γραμματέας για την Κοινωνία της Πληροφορίας Γιάννης Καλογήρου, στην ομιλία του με θέμα:  «Υλοποιώντας μια στρατηγική για την ανάπτυξη της Κοινωνίας της Πληροφορίας στην Ελλάδα: εμπόδια, ελλείποντες κρίκοι και παράγοντες επιτυχίας σε εθνικό και περιφερειακό επίπεδο» παρουσίασε την κατάσταση της Κοινωνίας της Πληροφορίας στην Ελλάδα με βάση τα ευρήματα της πρόσφατης Εθνικής Έρευνας για τη χρήση των τεχνολογιών πληροφορικής και επικοινωνιών (ΕΔΕΤ-2002), από την οποία προκύπτουν μεταξύ άλλων ο διπλασιασμός των χρηστών Ιντερνέτ από το 2001 στο 2002 και η ευρεία διάδοση της χρήσης του μεταξύ των νέων. Αναφέρθηκε στη Εθνική στρατηγική και τους στόχους που έχουν τεθεί για την Κοινωνία της Πληροφορίας στην Ελλάδα έως το 2006, και στο Επιχειρησιακό Πρόγραμμα για την ΚτΠ ως βασικό εργαλείο για την υλοποίησή τους. Επίσης παρουσίασε στα έως σήμερα απτά αποτελέσματα που προέκυψαν από τις δράσεις του Προγράμματος για την Κοινωνία της πληροφορίας στους διάφορους τομείς όπως η Εκπαίδευση, τα 	Ερευνητικά και Εκπαιδευτικά Δίκτυα, η εξυπηρέτηση του πολίτη και οι μικρομεσαίες επιχειρήσεις, αλλά και στις δυσκολίες και τα προβλήματα που προκύπτουν στην διαχείριση ενός τόσο πολυσύνθετου Προγράμματος. Σημείωσε ότι από την έως τώρα υλοποίηση του Επιχειρησιακού Προγράμματος για την Κοινωνία της Πληροφορίας εντοπίσθηκαν οι ελλείποντες κρίκοι και τα προβλήματα υλοποίησης και μετά από ευρεία διαβούλευση με τους εμπλεκόμενους φορείς χαράχθηκε μια νέα στρατηγική επιταχυνόμενης υλοποίησης του Προγράμματος η οποία και εφαρμόζεται από τις αρχές του 2003. Χαρακτηριστικά τονίστηκε η ανάγκη ισχυρού κεντρικού συντονισμού και πολιτικής δέσμευσης από τις Γενικές Γραμματείες Υπουργείων και Περιφερειών, η ανάγκη αποκέντρωσης της υλοποίησης με σαφή προσδιορισμό και επιμερισμό ευθυνών για κάθε έργο, σαφή προσδιορισμό των χρόνων ολοκλήρωσης των διαφόρων φάσεων των έργων, την στενή παρακολούθηση της προόδου του προγράμματος (benchmarking), την δημιουργία πυρήνων γνώσης και ομάδας έργου σε κάθε φορέα που υλοποιεί το πρόγραμμα, και την αξιοποίηση εναλλακτικών λύσεων για ταχεία υλοποίηση των έργων με χρήση εξωτερικής βοήθειας. Επίσης σημειώθηκε και ανάγκη κινητοποίησης του συνόλου της κοινωνίας και η ευρεία χρήση μηχανισμών δημόσιας διαβούλευσης (Forums)
Στην παρουσίαση τονίστηκε και ο έντονα περιφερειακός χαρακτήρας του Προγράμματος, και παρουσιάστηκε η στρατηγική επιταχυνόμενης υλοποίησης του προγράμματος για τις περιφέρειες. Κλείνοντας πρότεινε την επέκταση και εμβάθυνση του γόνιμου διαλόγου μεταξύ των περιφερειών της Ευρώπης στο θέμα της Κοινωνίας της Πληροφορίας, με την οργάνωση του  2ου συνεδρίου για την Κοινωνία της Πληροφορίας στις περιφέρειες στην Ελλάδα στο τέλος του 2003 αρχές 2004. 

Ενημερωτικά αναφέρεται ότι στον Δικτυακό τόπο του www.campaniasi.it θα διατεθούν οι παρουσιάσεις και τα πρακτικά του Συνεδρίου.